
               Αθήνα  29  Φεβρουαρίου   2012 

Προς


τις Εταιρείες Ορκωτών  Ελεγκτών 
[Με την παράκληση να ενημερώσετε σχετικά

 τους Ορκωτούς Ελεγκτές Λογιστές σας]
Θέμα:ΥΠΟΔΕΙΓΜΑ ΕΚΘΕΣΗΣ ΑΝΕΞΑΡΤΗΤΗΣ ΑΞΙΟΛΟΓΗΣΗΣ ΤΟΥ ΒΑΘΜΟΥ ΣΥΜΜΟΡΦΩΣΗΣ ΤΗΣ ΕΤΑΙΡΕΙΑΣ ΧΧΧ ΣΤΙΣ ΟΡΓΑΝΩΤΙΚΕΣ ΥΠΟΧΡΕΩΣΕΙΣ ΠΟΥ ΠΡΟΒΛΕΠΕΙ ΤΟ ΑΡΘΡΟ 12 ΤΟΥ Ν. 3606/2007 ΚΑΙ ΕΞΕΙΔΙΚΕΥΟΝΤΑΙ ΜΕ ΤΗΝ ΑΠΟΦΑΣΗ 2/452/01.11.2007 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ ΚΑΙ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΩΝ ΣΧΕΤΙΚΩΝ ΔΙΑΔΙΚΑΣΙΩΝ ΚΑΤΑ ΤΗΝ 31.12.201Χ, ΣΥΜΦΩΝΑ ΜΕ ΤΗΝ  ΑΠΟΦΑΣΗ 1/474/13.06.2008 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ. 
Σε εκτέλεση της υπ' αριθμ. ΣΤ΄74/14δ/22.2.2012 απόφασης του Εποπτικού Συμβουλίου, σας διαβιβάζουμε το Υπόδειγμα ΕΚΘΕΣΗΣ ΑΝΕΞΑΡΤΗΤΗΣ ΑΞΙΟΛΟΓΗΣΗΣ ΤΟΥ ΒΑΘΜΟΥ ΣΥΜΜΟΡΦΩΣΗΣ ΤΗΣ ΕΤΑΙΡΕΙΑΣ ΧΧΧ ΣΤΙΣ ΟΡΓΑΝΩΤΙΚΕΣ ΥΠΟΧΡΕΩΣΕΙΣ ΠΟΥ ΠΡΟΒΛΕΠΕΙ ΤΟ ΑΡΘΡΟ 12 ΤΟΥ Ν. 3606/2007 ΚΑΙ ΕΞΕΙΔΙΚΕΥΟΝΤΑΙ ΜΕ ΤΗΝ ΑΠΟΦΑΣΗ 2/452/01.11.2007 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ ΚΑΙ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΩΝ ΣΧΕΤΙΚΩΝ ΔΙΑΔΙΚΑΣΙΩΝ ΚΑΤΑ ΤΗΝ 31.12.201Χ, ΣΥΜΦΩΝΑ ΜΕ ΤΗΝ  ΑΠΟΦΑΣΗ 1/474/13.06.2008 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Συνημμ: 1
Κοινοποίηση: 

(  Υπηρεσία Μητρώου του Σ.Ο.Ε.Λ. 

«ΕΚΘΕΣΗ ΑΝΕΞΑΡΤΗΤΗΣ ΑΞΙΟΛΟΓΗΣΗΣ ΤΟΥ ΒΑΘΜΟΥ ΣΥΜΜΟΡΦΩΣΗΣ ΤΗΣ ΕΤΑΙΡΕΙΑΣ ΧΧΧ ΣΤΙΣ ΟΡΓΑΝΩΤΙΚΕΣ ΥΠΟΧΡΕΩΣΕΙΣ ΠΟΥ ΠΡΟΒΛΕΠΕΙ ΤΟ ΑΡΘΡΟ 12 ΤΟΥ Ν. 3606/2007 ΚΑΙ ΕΞΕΙΔΙΚΕΥΟΝΤΑΙ ΜΕ ΤΗΝ ΑΠΟΦΑΣΗ 2/452/01.11.2007 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ ΚΑΙ ΤΗΣ ΑΠΟΤΕΛΕΣΜΑΤΙΚΟΤΗΤΑΣ ΤΩΝ ΣΧΕΤΙΚΩΝ ΔΙΑΔΙΚΑΣΙΩΝ ΚΑΤΑ ΤΗΝ 31.12.201Χ, ΣΥΜΦΩΝΑ ΜΕ ΤΗΝ  ΑΠΟΦΑΣΗ 1/474/13.06.2008 ΤΗΣ ΕΠΙΤΡΟΠΗΣ ΚΕΦΑΛΑΙΑΓΟΡΑΣ.
Προς το

Διοικητικό Συμβούλιο της

Εταιρείας ΧΧΧ

(για κοινοποίηση στην Επιτροπή Κεφαλαιαγοράς)

Αξιότιμοι κύριοι,

Με την παρούσα Έκθεση θέτουμε υπόψη σας τα αποτελέσματα της εργασίας που διενεργήσαμε με βάση τη μεταξύ μας σύμβαση ανάθεσης με ημερομηνία ΧΧ/ΧΧ/201Χ, σύμφωνα με την απόφαση 1/474/13.06.2008 της Επιτροπής Κεφαλαιαγοράς με σκοπό την αξιολόγηση του βαθμού συμμόρφωσης της εταιρείας xxx (εφεξής Εταιρία) με τις οργανωτικές υποχρεώσεις που προβλέπονται από το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς, καθώς και της αποτελεσματικότητας των σχετικών διαδικασιών που εφαρμόζονται από αυτήν κατά την 31η Δεκεμβρίου 20Χ1, λαμβάνοντας υπόψη τη φύση, την κλίμακα και την πολυπλοκότητα των επενδυτικών υπηρεσιών και δραστηριοτήτων της.

Η εργασία μας διενεργήθηκε  σύμφωνα με το Διεθνές  Πρότυπο 3000 (Έργα Διασφάλισης πέραν του Ελέγχου ή Επισκόπησης Ιστορικής Οικονομικής Πληροφόρησης).

ΓΕΝΙΚΑ
Ο Νόμος 3606/2007 ορίζει στο Άρθρο 12 ότι:

Οι Ανώνυμες Εταιρίες Παροχής Επενδυτικών Υπηρεσιών (ΑΕΠΕΥ) εφαρμόζουν κατάλληλες πολιτικές και διαδικασίες για να εξασφαλίζεται επαρκώς η συμμόρφωσή τους, συμπεριλαμβανομένων των στελεχών, υπαλλήλων και συνδεδεμένων αντιπροσώπων τους, με τις υποχρεώσεις που υπέχουν από τις διατάξεις του νόμου αυτού, καθώς και κανόνες για τις προσωπικές συναλλαγές των προσώπων αυτών.

Οι ΑΕΠΕΥ καταρτίζουν και εφαρμόζουν αποτελεσματικές οργανωτικές και διοικητικές ρυθμίσεις ώστε να ενεργούν όλα τα ευλόγως πρακτέα προκειμένου να μην επηρεάζονται αρνητικά τα συμφέροντα των  πελατών λόγω συγκρούσεων συμφερόντων κατά την έννοια του άρθρου 13.

Οι ΑΕΠΕΥ λαμβάνουν όλα τα αναγκαία μέτρα για να εξασφαλίζεται η συνεχής και κανονική εκτέλεση των επενδυτικών υπηρεσιών και δραστηριοτήτων και χρησιμοποιούν για το σκοπό αυτόν κατάλληλα και ανάλογα συστήματα, μέσα και διαδικασίες.

Οι ΑΕΠΕΥ, όταν αναθέτουν σε τρίτους την εκτέλεση επιχειρησιακών λειτουργιών ουσιώδους σημασίας, για την παροχή συνεχούς και ικανοποιητικής υπηρεσίας στους πελάτες και την εκτέλεση των επενδυτικών δραστηριοτήτων σε συνεχή και ικανοποιητική βάση, μεριμνούν ώστε να λαμβάνονται εύλογα μέτρα για την αποφυγή αδικαιολόγητης επιδείνωσης του λειτουργικού κινδύνου. Η ανάθεση σε τρίτους σημαντικών επιχειρησιακών λειτουργιών πρέπει να γίνεται με τρόπο που δεν παραβλάπτει ουσιωδώς την ποιότητα του εσωτερικού ελέγχου ούτε τη δυνατότητα της Επιτροπής Κεφαλαιαγοράς να εποπτεύει τη συμμόρφωση των ΑΕΠΕΥ με τις υποχρεώσεις τους.

Οι ΑΕΠΕΥ οφείλουν να έχουν υγιείς διοικητικές και λογιστικές διαδικασίες, μηχανισμούς εσωτερικού ελέγχου, αποτελεσματικές διαδικασίες εκτίμησης των κινδύνων και κατάλληλους μηχανισμούς ελέγχου και ασφάλειας των συστημάτων ηλεκτρονικής επεξεργασίας δεδομένων.

Οι ΑΕΠΕΥ καταγράφουν όλες τις υπηρεσίες που παρέχουν και τις συναλλαγές που εκτελούν, κατά τρόπο που να επιτρέπει στην Επιτροπή Κεφαλαιαγοράς να ελέγχει τη συμμόρφωση με τις απαιτήσεις του νόμου αυτού και ιδίως τη συμμόρφωση των ΑΕΠΕΥ με όλες τις υποχρεώσεις τους έναντι των πελατών ή δυνητικών πελατών.

Οι ΑΕΠΕΥ, όταν κατέχουν χρηματοπιστωτικά μέσα που ανήκουν σε πελάτες, λαμβάνουν κατάλληλα μέτρα για να προστατεύουν τα δικαιώματα κυριότητας των πελατών, ιδίως σε περίπτωση αφερεγγυότητας, και να αποτρέπουν τη χρησιμοποίηση χρηματοπιστωτικών μέσων πελατών για ίδιο λογαριασμό, εκτός εάν ο πελάτης έχει δώσει τη ρητή συγκατάθεσή του.

Οι ΑΕΠΕΥ όταν κατέχουν κεφάλαια πελατών υποχρεούνται να λαμβάνουν κατάλληλα μέτρα για να προστατεύουν τα συμφέροντα των πελατών και, εκτός από την περίπτωση των πιστωτικών ιδρυμάτων, να μη χρησιμοποιούν κεφάλαια πελατών για ίδιο λογαριασμό.

Οι δανειστές ΑΕΠΕΥ απαγορεύεται να κατάσχουν ή να δεσμεύσουν περιουσιακά στοιχεία πελατών της  ενδεικτικά, υπό μορφή χρημάτων κατατεθειμένων σε τραπεζικούς λογαριασμούς πελατών που τηρούνται στο όνομα της εταιρίας ή χρηματοπιστωτικών μέσων, εφόσον δικαιούχοι, σύμφωνα με τα τηρούμενα στην εταιρία βιβλία και κάθε άλλο έγγραφο αποδεικτικό μέσο, είναι οι παραπάνω πελάτες.

Στα χρηματοπιστωτικά μέσα που δεν είναι δεκτικά κατάσχεσης και δέσμευσης σύμφωνα με την προηγούμενη παράγραφο, περιλαμβάνονται, εκτός από τα χρηματοπιστωτικά μέσα που ανήκουν στους πελάτες της ΑΕΠΕΥ, σύμφωνα με τους κανόνες του εμπράγματου δικαίου, και εκείνα που κατέχει, άμεσα ή έμμεσα στο όνομά της και για λογαριασμό του πελάτη, η ΑΕΠΕΥ και των οποίων πραγματικός δικαιούχος, σύμφωνα με τα τηρούμενα σε αυτήν βιβλία και στοιχεία και κάθε άλλο έγγραφο αποδεικτικό μέσο, είναι πελάτης της, ανεξάρτητα από το αν τα χρηματοπιστωτικά μέσα είναι καταχωρισμένα στο μητρώο του θεματοφύλακα ή άλλου φορέα συστήματος καταχώρησης τίτλων στο όνομα του δικαιούχου πελάτη.

Με την απόφαση 2/452/1.11.2007 της Επιτροπής Κεφαλαιαγοράς εξειδικεύονται οι διαδικασίες και οι όροι της τήρησης των ανωτέρω διατάξεων.

ΕΚΤΑΣΗ ΚΑΙ ΠΡΟΣΕΓΓΙΣΗ ΤΟΥ ΕΡΓΟΥ

Η Έκθεσή μας έχει συνταχθεί σύμφωνα με τις υφιστάμενες απαιτήσεις για αξιολόγηση του βαθμού συμμόρφωσης με τις οργανωτικές υποχρεώσεις που προβλέπονται από το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς, καθώς και της αποτελεσματικότητας των σχετικών διαδικασιών, που εφαρμόζονται  στα πλαίσια της απόφασης 1/474/13.06.2008 της Επιτροπής Κεφαλαιαγοράς. 

Συγκεκριμένα, έχουν αξιολογηθεί οι ακόλουθες διαδικασίες και λειτουργίες της Εταιρίας:

(α)
 Η επαρκής οργανωτική διάρθρωση και ορθή κατανομή λειτουργιών και αρμοδιοτήτων.

(β)
Οι διαδικασίες που εφαρμόζονται από τις λειτουργίες της κανονιστικής συμμόρφωσης, της διαχείρισης κινδύνων και του εσωτερικού ελέγχου.

(γ)
Η ασκούμενη εποπτεία σε τρίτους παρόχους κατά την ανάθεση ουσιωδών λειτουργιών σε αυτούς.

(δ)
Η ασκούμενη εποπτεία σε συνδεδεμένους αντιπροσώπους που έχουν οριστεί.

(ε)
Η πολιτική που εφαρμόζεται για τον εντοπισμό συγκρούσεων συμφερόντων και τα μέτρα που λαμβάνονται για τη διαχείριση συγκρούσεων

 (στ)
Η διερεύνηση των καταγγελιών πελατών και τη λήψη επαρκών μέτρων για την επίλυσή τους.

(ζ)
Η τήρηση αρχείων που απαιτούνται σύμφωνα με τις διατάξεις του Ν. 3606/2007 και των κατ' εξουσιοδότηση του νόμου αυτού κανονιστικών αποφάσεων 
(η)
 Η τήρηση της προστασίας του απορρήτου των πληροφοριών που λαμβάνονται από τους πελάτες.

(θ)
Η διασφάλιση των δεδομένων και η πολιτική συνέχειας των λειτουργιών και εργασιών σε περίπτωση διακοπής των συστημάτων (στην Έκθεσή μας θα περιλαμβάνεται η απαίτηση αυτής της αξιολόγησης κάθε τρία χρόνια) 

Η εργασία αξιολόγησης που διενεργήσαμε έλαβε υπόψη τους πιο πάνω στόχους, καθώς και τις βασικές αρχές και τα κριτήρια που περιγράφονται στις σχετικές απαιτήσεις του Νόμου και των Αποφάσεων Επιτροπής Κεφαλαιαγοράς, όπως περιγράφονται ανωτέρω.

Για τον καθορισμό του εύρους του έργου, λάβαμε υπόψη τις δραστηριότητες της Εταιρίας. Η προσέγγισή μας  συμπεριέλαβε τη διεξαγωγή συνεντεύξεων με στελέχη της, την επισκόπηση καταγεγραμμένων διαδικασιών, όπου και εφόσον υφίστανται, και την εφαρμογή συγκεκριμένων ελεγκτικών διαδικασιών, προκειμένου να αξιολογήσουμε την αποτελεσματικότητα του πλαισίου διαδικασιών που έχει εφαρμόσει η Εταιρία .

ΠΕΡΙΟΡΙΣΜΟΙ

Η εργασία που διενεργήσαμε δεν θα μπορούσε να διασφαλίζει απόλυτα ότι όλα τα θέματα που θα μπορούσαν να θεωρηθούν ως ουσιώδεις αδυναμίες,  σχετικά με την αξιολόγηση  του βαθμού συμμόρφωσης με τις οργανωτικές υποχρεώσεις, που προβλέπονται από το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς και της αποτελεσματικότητας των σχετικών διαδικασιών, θα αποκαλυφθούν. Ουσιώδης αδυναμία  υπάρχει όταν ο σχεδιασμός του συστήματος εσωτερικού ελέγχου δεν περιορίζει τον κίνδυνο να συμβούν και να μην αποκαλυφθούν σημαντικά λάθη ή ανωμαλίες, εντός εύλογου χρονικού διαστήματος. Όλα τα θέματα που υπέπεσαν στην αντίληψή μας κατά τη διεξαγωγή του έργου τέθηκαν σε γνώση της διοίκησης της Εταιρίας. Οι σχετικές επισημάνσεις μας , όπως προέκυψαν από την αξιολόγηση των διαδικασιών της Εταιρίας, συζητήθηκαν με τα αρμόδια στελέχη της και ελήφθησαν εγγράφως τα σχόλιά τους.

ΕΥΘΥΝΗ ΤΗΣ ΔΙΟΙΚΗΣΗΣ

Η  διοίκηση της Εταιρείας  ευθύνεται για τη συμμόρφωση με τις οργανωτικές υποχρεώσεις που απορρέουν από  το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς, καθώς και για την αποτελεσματικότητα των σχετικών διαδικασιών. 

ΕΥΘΥΝΗ   ΕΛΕΓΚΤΗ

Δική μας ευθύνη είναι να εκτελέσουμε την εργασία όπως περιγράφεται ανωτέρω και να αναφέρουμε τα συμπεράσματα αυτής, στα πλαίσια της απόφασης 1/474/13.06.2008 της Επιτροπής Κεφαλαιαγοράς. Τα τυχόν ευρήματα μας από την ανωτέρω αξιολόγηση αφορούν στην 31η Δεκεμβρίου 20Χ1 και δεν φέρουμε ευθύνη για γεγονότα ή καταστάσεις που ενδέχεται να συμβούν μετά την 31η Δεκεμβρίου 20Χ1. 

ΣΥΜΠΕΡΑΣΜΑ

Σχετικά με την  αξιολόγηση  του βαθμού συμμόρφωσης με τις οργανωτικές υποχρεώσεις που προβλέπονται από το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς και της αποτελεσματικότητας των σχετικών διαδικασιών κατά την 31η Δεκεμβρίου 20Χ1, εκτός από τα ευρήματά που παρατίθενται στο Παράρτημα 1,  δεν υπέπεσε στην αντίληψή μας οτιδήποτε που να υποδεικνύει ότι η Εταιρία δεν βρίσκεται σε εναρμόνιση με τα οριζόμενα από τον προαναφερθέντα Νόμο και τις οικείες αποφάσεις της Επιτροπής Κεφαλαιαγοράς.

ΠΕΡΙΟΡΙΣΜΟΣ ΧΡΗΣΗΣ

Η Έκθεση αυτή, η οποία συντάχθηκε σύμφωνα με την απόφαση  1/474/13.06.2008  της Επιτροπής Κεφαλαιαγοράς παρέχεται αποκλειστικά για την πληροφόρηση της Διοίκησης της εταιρείας ΧΧΧ σχετικά με την αξιολόγηση  του βαθμού συμμόρφωσης με τις οργανωτικές υποχρεώσεις που προβλέπονται από  το άρθρο 12 του Ν. 3606/2007 και εξειδικεύονται με την απόφαση 2/452/1.11.2007 της Επιτροπής Κεφαλαιαγοράς, και της αποτελεσματικότητας των σχετικών διαδικασιών που έχει εφαρμόσει η Εταιρία, και δεν επιτρέπεται καμία άλλη χρήση της εκτός από την κοινοποίησή της στην Επιτροπή Κεφαλαιαγοράς.

Με εκτίμηση,

Τόπος, Ημερομηνία

ΧΧ/ΧΧ/20Χ2

Ορκωτός Ελεγκτής Λογιστής

